אלישיב רייכנר

אלישיב (שיבי) רייכנר (נולד ב-5 בספטמבר 1975) הוא עיתונאי, סופר, פעיל פוליטי וחברתי דתי-לאומי. רייכנר בנם של הרב נפתלי וחגית רייכנר, גדל בילדותו ביישוב מרכז שפירא ובישוב אפרת (הוריו מוותיקי היישוב). אמו היא ביתו של הרב שמואל פנחס גלברד (מחבר הספר "לפשוטו של רש"י") ואחות של הרב יהודה גלעד. בן דודו של אלישיב, שי רייכנר הוא ראש מועצה אזורית נחל שורק. למד בישיבת ירושלים לצעירים ובמחזור הראשון של ישיבת ההסדר ירוחם שהוקמה בשנת 1993 ומתגורר בעיירה עד היום. עבד כרכז חינוכי ב"מדרשת ביחד" בירוחם בין השנים 2000–2008. משמש כחבר המועצה הציבורית של ארגון הרבנים "בית הלל", וכחבר מליאת בני עקיבא. רייכנר היה מועמד בבחירות לכנסת השמונה עשרה במקום העשירי ברשימת הבית היהודי. לקראת הבחירות לכנסת התשע עשרה, היה חבר בוועדת המפקד של הבית היהודי שקיבלה את ההחלטה על קיום הפריימריז במפלגה. ב-18 בפברואר 2019 הודיע על הצטרפותו למפלגת הימין החדש לקראת הבחירות לכנסת העשרים ואחת ושובץ במקום השביעי ברשימה. המפלגה לא עברה את אחוז החסימה ורייכנר נותר מחוץ לכנסת. לקראת הבחירות לכנסת העשרים ושתיים שהוקדמו לאותה שנה הודיע רייכנר שלא יתמודד בבחירות אלו לכנסת. בשנת 1997 החל רייכנר לכתוב בעיתון "הצופה" את המדור הסאטירי "ברציניות" יחד עם העיתונאי חנוך דאום. בשנת 2000 עבר לכתוב בעיתון מקור ראשון ובכתב העת נקודה - בו שימש גם כחבר מערכת. במקביל הגיש פינות רדיו בערוץ שבע. בשנת 2003 מונה לעוזרו של מנהל התוכניות בערוץ התכלת - אורי אורבך. בין השנים 2004–2010 כתב רייכנר טור שבועי בשם "רייכנר ענייני" באתר nrg יהדות. בין השנים 2004–2012 פרסם בלוג בשם "דרומי" באתר כיפה. בשנת 2005 ערך את התוכנית "פרשת דרכים" בערוץ 2. באותה שנה החל לפרסם בכתב העת "נקודה" את הטור "רחוק מהעין" המוקדש לתחומים חברתיים ופריפריה. החל מאפריל 2010, בעקבות סגירת כתב העת "נקודה", החל רייכנר לפרסם את טורו "רחוק מהעין" במוסף "יומן" של מקור ראשון. בינואר 2014 הפך הטור לשבועי. כתב ב"מקור ראשון" בין השנים 2005–2007 את הטור "איש אחד" המוקדש לאישיות בחדשות, ומשנת 2007 החל לערוך בעיתון זה את המדור "אמצע הדרך". במשך שש שנים, עד שנת 2013 בו נסגר המדור, כתב בו את "המכתב השבועי". בשנת 2010 החל לפרסם טור דו שבועי קבוע באתר האינטרנט של "צו פיוס". באוקטובר 2010 החל רייכנר להנחות באתר האינטרנט "ערוץ מאיר" סדרת שיעורים בפרשת השבוע יחד עם הרב שלמה אבינר. בינואר 2012 החל להנחות באתר סדרת שיעורים בפרקי אבות יחד עם הרב ערן טמיר. כשהערוץ החל לשדר בטלוויזיה, מונה רייכנר לאחראי על לוח השידורים ולעורך תוכן בערוץ. באוקטובר 2016 היה עורך תוכן של סדרת התוכניות 'צולם ביום חול' בהגשת נתן דטנר, ששודרה בערוץ הראשון. רייכנר כתב שישה ספרים, כולם בהוצאת ידיעות ספרים. כתיבתו של רייכנר מתאפיינת בעיסוק נרחב בתחום החברתי ובסיקור הפריפריה הדרומית. בתחום המדיני מחזיק רייכנר בעמדות ימניות - ממלכתיות. נשוי לדפנה (מיילדת בבית החולים סורוקה) ולהם חמישה ילדים. מתגוררים בירוחם. באמונתו - סיפורו של הרב יהודה עמיטל, הוצאת ידיעות ספרים, 2008 (מהדורה אנגלית יצאה ב-2011 בהוצאת קורן - BY FAITH ALONE) כתום המאבק - גוש קטיף במערכה, הוצאת ידיעות ספרים, 2010 רופא בדם - סיפורו של ד"ר שמואל גיליס, הוצאת ידיעות ספרים, 2011 דווקא שם - סיפורם של אנשי ההתיישבות החברתית, הוצאת ידיעות ספרים, 2013 כאן חיים יחד - סיפורן של מסגרות החינוך המשלב והקהילות המשותפות. הוצאת ידיעות ספרים. 2016 הנני - סיפורו של הרב חיים דרוקמן, הוצאת ידיעות ספרים, 2018 ריבית של מעשים טובים - סיפורו של פרופסור אליעזר יפה, הוצאת דברי שיר, 2020 מדיה וקבצים בנושא אלישיב רייכנר בוויקישיתוף אלישיב רייכנר, ברשת החברתית פייסבוק אישי נט עם אלישיב רייכנר, באתר "דתילי", 21 בינואר 2010 אזור התעשייה: הכירו את אלישיב רייכנר, באתר כיפה, 21 בפברואר 2013 הבלוג "דרומי", באתר "כיפה" הטור "רייכנר ענייני" באתר nrg מעריב מאמרים של אלישיב רייכנר, באתר "כיפה" מאמרים של אלישיב רייכנר, באתר צו פיוס על ספרו "כתום המאבק" אריאל הורוביץ, ‏סיפורו של מאבק ישראלי, באתר כיפה, 3 באוגוסט 2010 על ספרו "דווקא שם" הרב יונה גודמן, ‏מה באמת מתרחש בגרעינים התורניים?, באתר כיפה, 22 במאי 2013 עפרה לקס, פרויקט הגרעין, באתר ערוץ 7, 7 ביוני 2013 יצחק טסלר, המתנחלים החדשים: מיו"ש, לרחוב הקרוב לביתכם, באתר ynet, 1 במאי 2013 אנשי ההתיישבות החברתית - ראיון בתוכנית ערב חדש עם דן מרגלית, ראיון באתר יוטיוב, ‏30 במאי 2013 יעל (פרוינד) אברהם, באנו להשתנות: מבט על הגרעינים התורניים, באתר nrg‏, 12 באוגוסט 2013 אלישיב רייכנר מתארח בתוכנית "שעה של אנשים" ברדיו גלי ישראל 4 בפברואר 2016 אלישיב רייכנר (1975-), דף שער בספרייה הלאומית חדשות כיפה, ‏שיבי רייכנר לא חוזר לפוליטיקה, באתר כיפה, 3 ביוני 2019